Åpner for at elbilister må betale mer i bomringen
– Regjeringen har med dette lagt en skikkelig snublestein, både for elektrifiseringen av bilparken og for klimamålene, mener Oslo-byråd Marit Vea (V).  Fredag la regjeringen frem ny Nasjonal Transportplan (NTP). Mer enn 1300 mrd. kroner skal brukes på samferdsel i årene som kommer.  Aftenposten har skrevet om de store taperne. Men også for elbilistene kan planen være dårlig nytt.  100 mrd. kroner til planen skal betales i form av bompenger. Nå åpner regjeringen for at elbilistene kan måtte ta en større del av denne regningen.  Det er spådd stor økning i biltrafikken i de store byene frem mot 2030, viser en rapport fra Transportøkonomisk institutt.  – Dette er ikke i tråd med regjeringens nullvekstmål for personbiltransport. Da må vi se i verktøykassen for å få folk til å velge gange, sykkel og kollektiv i stedet, sier samferdselsminister Jon-Ivar Nygård (Ap). Han understreker at en økning i bompengesatsen må bygge på lokalpolitiske vedtak.  I NTP foreslås et «mer fleksibelt takstsystem» i innkreving av bompenger inn mot og gjennom større byområder.  Viktig for nullvekstmålet  Den norske bilparken elektrifiseres i forrykende fart. I 2022 var fire av fem nye biler elbiler.  I dag kan bompengetaksten for elbiler settes til maksimalt 70 prosent av ordinær takst, altså taksten fossilbiler betaler.  I 2023 flyttet regjeringen grensen fra 50 til maksimalt 70 prosent av ordinær takst. Nå åpner regjeringen for ytterligere økning.  Men det blir ikke i denne stortingsperioden, ifølge Nygård.  I planen står det at økte takster for elbiler vil kunne være et viktig bidrag for å nå nullvekstmålet.  Videre står det at høyere bompengetakster kan brukes mer aktivt til å endre folks reisemønstre. Å gjøre det dyrere å kjøre elbil på gitte tidspunkter vil for eksempel kunne få flere til å reise kollektivt.  Delte meninger – Vi vil advare regjeringen mot å tro at elbilsatsingen går av seg selv, sier kommunikasjonssjef Unni Berge i Elbilforeningen og fortsetter: – Det er viktig å huske at tre av fire fortsatt ikke kjører elbil. En redusert miljøtakst er viktig for å folk over på elektriske biler. Bjørne Grimsrud er direktør i Transportøkonomisk institutt. Han sier følgende om å øke bompengetaksten for elbiler:  – Det er riktig og antagelig helt nødvendig. Uten tiltak vil det være for stor vekst i biltrafikken.  Oslo-byråd: – En skikkelig snublestein  For hovedstaden er det uaktuelt å benytte seg av muligheten for å øke taket, ifølge miljø- og samferdselsbyråd Marit Vea (V).  – Regjeringen har med dette lagt en skikkelig snublestein, både for elektrifiseringen av bilparken og for klimamålene, skriver hun i en SMS.  Selv om Oslo har en høy andel elbiler, er fremdeles 60 prosent av bilparken fossil, påpeker hun.  – Dersom vi skal nå klimamålene, må vi akselerere utskiftingen av fossilbiler, ikke bremse den, slik regjeringen her åpner for. Vea er bekymret for at mange kommuner vil hoppe på og øke elbiltakstene for å sikre finansiering av kollektivtrafikken. Da snubler man på målstreken i elektrifiseringen, mener hun.  Nygård mener på sin side at å åpne for en høyere takst for elbiler vil kunne bidra til at byene når nullvekstmålet. 
Den nye Nasjonale transportplanen åpner for å endre bompengetaksten for elbiler.  – Vi må se i verktøykassen for å få folk til å velge gange, sykkel og kollektiv, sier samferdselsminister Jon-Ivar Nygård (Ap). Elbilforeningen advarer regjeringen mot å tro at elbilsatsingen går av seg selv.